1bd4397fdc495f6e66bf8bf4b23d2475

 Hej

Jeg føler mig tit ensom, og har konstant negative tanker, når jeg er alene. Min kæreste er den allerbedste i hele verden, men mit problem, min ensomhed kan går ud over ham. Jeg bliver besat af ham, selvom han er altid der for mig. Hver gang jeg føler mig ensom, så lukker jeg mig selv inde i wc og græder. Og tanken om ensomheden dræber mig, fx jeg har ikke lyst til at spise, turde ikke at lave noget, jeg isolerer mig. Og min kæreste har det hårdt med min ensomheden, fordi han siger altid til mig, at jeg skal kontakte mine venner, men jeg ser ikke mine venner mere, derfor føler jeg "ikke noget" for mine venner.

Mvh. Den ensomme pige

 
Ensomhed og min kæreste
=======================


ungzone.dk
2019.43

Hej du, 

Jeg er ked af at høre om din situation. Det kan virkelig være svært, at være ensom, fordi man netop ikke har lyst til at opsøge nogen, og dermed kun bliver mere ensom. Selvfølgelig skal din kæreste støtte dig i situationen, men han har også ret i, at du bliver nødt til at se andre mennesker. Det er ikke fair overfor ham, at han skal bære hele byrden, så måske I kan finde ud af noget sammen. Du skriver, at du ikke snakker med dine venner mere. Er der en grund til dette? Det kan være svært, at komme ud af sin komfortzone og kontakte folk, som man ikke har set i lang tid, men det kan også være nødvendigt. Måske er det på tide, at få kontakt til dine venner igen og dermed "føle noget for dem" igen, som du skriver. Det kan godt være, at det er ubehageligt i første omgang, men det kan måske betale sig over længere tid. Hvis du dog ikke har lyst til at snakke med dine gamle venner, kunne det være en mulighed at få nogle nye? Du kan overveje hvilke fritidsinteresser du har, og hvad du godt kan lide at lave, og finde venner på den måde. Det kan eksempelvis være i skolen, til fodbold eller andet, som du kan fylde din hverdag med. Det lyder som om, at det ikke kun handler om venner, men også hvordan du har det med dig selv. Du beskriver, at du har negative tanker, hvilket også er vigtigt at få arbejdet med. Er det fordi du ikke synes om dig selv? Er det fordi du tænker, at ingen vil være venner med dig? For det er jeg sikker på, er løgn. Det kan være svært at finde de rigtige venner her i livet - det har jeg selv prøvet en del, men når man finder nogle gode nogle af slagsen, er det det hele værd. Det handler nok om, at tage nogle små skridt. Du kan starte med at kigge dig selv i spejlet og fortælle dig selv, at du er god nok og påpege de gode ting ved dig selv. Det kan måske hjælpe dig til, at tænke positive tanker. Dernæst kan du finde ud af, hvad problemet egentlig er - hvorfor isolerer du dig og hvad har ført til, at du føler dig ensom? Din kæreste kan kun støtte dig så meget, men du skal også løse nogle ting i dig selv. Måske du kan snakke med ham om tingene, og I sammen kan finde en løsning. Hvis du starter med ét skridt, bliver det måske nemmere at tage det næste.

Du er meget velkommen til at kontakte os igen, hvis du har brug for mere hjælp. Ellers håber jeg, at du kunne bruge mit svar til en smule.

- Benedicte 

Hej med dig og tak for dit spørgsmål. 

Puha det lyder godt nok meget hårdt, at være dig. Jeg tror at din kæreste har ret i at det kan være en god ide at begynde at se nogle af dine venner. Men jeg vil først og fremmest anbefale dig at kontakte nogle professionelle. Jeg vil anbefale dig at tage kontakt til en psykolog eller som minimum din læge. Den ensomhed du oplever og måden den påvirker dig på lyder meget voldsom og jeg tænker at det vil være godt for dig, at få noget professionel hjælp til at håndtere den.   
Andre råd jeg kan give dig med på vejen er at gøre noget godt for dig selv, noget du godt kan lide, måske er det at gå en tur, tage i biografen, tage en tur i sauna, massage eller hvad end du nu kan lide. Hvis det føles svært at komme afsted, kan du f.eks. spørge din kæreste efter om han måske vil gå med dig, til det du gerne vil? 

Jeg håber at du kan bruge mit råd, til slut vil jeg sige at du her på vores side finder en fane op i toppen der hedder ''find hjælp''. Sæt dig sammen med din kæreste og se den igennem om der eventuelt kunne være noget du tænker kunne hjælpe dig der inde.   
Hvis det hele virker uoverskueligt, er du altid velkommen til at skrive her ind igen og så vil vi med glæde hjælpe dig. 

De bedste hilsner 

Michelle :-)

 